Vyf in hof vir teenverkragting-betoging by RhodesBetogers by die Rhodes-Universiteit. Foto: Facebook Die vyf studente van die Rhodes-Universiteit, wat in April in hegtenis geneem is in verband met die betogings teen verkragting op die kampus, verskyn na verwagting Woensdag in die Grahamstown-landdroshof. Die universiteit moes op 20 April alle akademiese aktiwiteite tydelik opskort weens die deurlopende betogings. Protesleiers het geëis dat die universiteitbestuur optree teen mense wat hulle as “verkragters” bestempel. ŉ Lys van die name van 11 beweerde seksuele oortreders is aan die universiteitbestuur oorhandig en die betogers het geëis dat hulle geskors word. Die vyf studente, tussen 18 en 23 jaar oud, is in hegtenis geneem nadat hulle die pad langs die universiteit versper het. Die drie mans en twee vroue staan tereg op aanklagte wat verband hou met die Wet op die Regulering van Byeenkomste.